b'\n_START_ARTICLE_\nSt. John\xe2\x80\x99s (Kanada)\n_START_SECTION_\nMaantiede\n_START_PARAGRAPH_\nSt. John\xe2\x80\x99s sijaitsee Atlantin rannalla Avalonin niemen koillisosassa Newfoundlandin saarella. Se on Pohjois-Amerikan it\xc3\xa4isin kaupunki. Kaupungin keskusta sijaitsee St. Johnin sataman pohjoispuolella ja muu kaupunki levitt\xc3\xa4ytyy kukkuloille l\xc3\xa4nteen, pohjoiseen ja it\xc3\xa4\xc3\xa4n. Kaupungin aseman seudun asutus sai vuonna 1921.\n_START_SECTION_\nHistoria\n_START_PARAGRAPH_\nNewfoundlandin saaren alkuper\xc3\xa4isasukkaita olivat beothukit. On todenn\xc3\xa4k\xc3\xb6ist\xc3\xa4, ett\xc3\xa4 beothukit k\xc3\xa4yttiv\xc3\xa4t Avalonin nieme\xc3\xa4 aikanaan joko asuinalueena tai mets\xc3\xa4stysalueena._NEWLINE_Kaupungin tarkkaa perustamisajankohtaa ei tiedet\xc3\xa4, mutta paikkakunnalla uskotaan, ett\xc3\xa4 italialainen tutkimusmatkailija Giovanni Caboto (John Cabot) olisi saapunut paikkakunnalle 24 kes\xc3\xa4kuuta 1497. N\xc3\xa4in tulkiten se voisi olla vanhin eurooppalainen siirtokunta Pohjois-Amerikassa. Portugalilaisessa Pedro Reinelin kartassa (1516\xe2\x80\x9320) seudulle on merkitty "Rio de San Johem" ja my\xc3\xb6hemmin, vuoden 1527 kirjeess\xc3\xa4 englantilainen merenkulkija John Rut mainitsee paikan "Haven of St. John\'s." H\xc3\xa4nen mukaansa St. Johnin satamassa oli jo tuolloin laivoja Normandiasta, Bretagnesta ja Portugalista._NEWLINE_Kun Sir Humphrey Gilbert saapui ottaakseen alueen Englannin siirtokunnaksi 5. elokuuta 1583, uudisasutusta oli kehittynyt sataman pohjoispuolella. Kaupunki kasvoi 1600-luvulla kukoistavan kalastuksen mukana. Kalastajille oli tavallista asua St. Johnissa kes\xc3\xa4isin ja muuttaa talveksi muualle. Kaupungin vakinainen asutus pysyikin varsin pienen\xc3\xa4 aina 1800-luvulle saakka. Uudisasukkaat estiv\xc3\xa4t seudun alkuper\xc3\xa4isasukkaiden toimeentulolle v\xc3\xa4ltt\xc3\xa4m\xc3\xa4tt\xc3\xb6m\xc3\xa4n p\xc3\xa4\xc3\xa4syn rannikolle, ja heist\xc3\xa4 levisi alkuper\xc3\xa4iskansaan tartuntatauteja kuten tuberkuloosia. N\xc3\xa4\xc3\xa4ntymys ja taudit tappoivat saaren alkuper\xc3\xa4isasukkaat sukupuuttoon. Viimeinen beothuk Shawnadithit menehtyi tuberkuloosiin St. John\'sissa vuonna 1829._NEWLINE_Vuonna 1815 St. Johnin vakituinen asukasluku oli kasvanut lukemaan 10\xc2\xa0000 edellisen vuosisadan noin tuhannesta. Vuoden 1870 j\xc3\xa4lkeen kaupunkiin kehittyi pienimuotoista teollisuutta ja vuonna 1882 avattiin kaupungin kuivasatama. Vuonna 1898 rakennettiin puolestaan Newfoundlandin rautatie. Toisaalta 1800-luvun aikana kaupunkia h\xc3\xa4vittiv\xc3\xa4t useat eri suurpalot. Kalan hinta romahti ensimm\xc3\xa4isen maailmansodan j\xc3\xa4lkeen ja tilannetta pahensi entisest\xc3\xa4\xc3\xa4n1930-luvun lama. Taloudellinen ahdinko p\xc3\xa4\xc3\xa4ttyi vuonna 1941, jolloin Yhdysvallat alkoi rakentaa kaupunkiin toisen maailmansodan aikana k\xc3\xa4ytettyj\xc3\xa4 sotilastukikohtia. Kaupunki kasvoi my\xc3\xb6s sodan j\xc3\xa4lkeen. Kun Newfoundland ja Labrador liittyi Kanadan liittovaltioon rakennusbuumi sai tukea my\xc3\xb6s liittovaltion kassasta. Toisaalta kaupunki tuli entist\xc3\xa4 riippuvaisemmaksi julkisen puolen ty\xc3\xb6paikoista menett\xc3\xa4en samalla asemansa p\xc3\xa4\xc3\xa4asiallisena kalanvientisatamana.\n_START_SECTION_\nTalous\n_START_PARAGRAPH_\nSt. Johns k\xc3\xa4rsi huomattavasti turskan kalastuksen romahduksesta 1990-luvun alussa. Lis\xc3\xa4ksi sen sataman merkitys on v\xc3\xa4hentynyt huomattavasti. Sittemmin alueen rannikolta on kuitenkin alettu porata \xc3\xb6ljy\xc3\xa4. Esimerkiksi ExxonMobil Canada muutti p\xc3\xa4\xc3\xa4toimistonsa kaupunkiin vuonna 2010. My\xc3\xb6s turismin merkitys on kasvanut. 2000-luvulla kaupunkiin on avattu useita hotelleja. Kaupungin kautta kulkee useita risteilyaluksia. Julkinen hallinto liittovaltion, provinssin ja kunnan tasolla on kuitenkin edelleen yksi huomattavimmista ty\xc3\xb6nantajista. Suurimpia yksitt\xc3\xa4isi\xc3\xa4 ty\xc3\xb6nantajia ovat Eastern Health ja Memorial University.\n_START_SECTION_\nV\xc3\xa4est\xc3\xb6\n_START_PARAGRAPH_\nSt. Johnin asukasluku oli vuoden 2016 v\xc3\xa4est\xc3\xb6nlaskennan mukaan 108\xc2\xa0860. Vuoden 2011 laskennan mukaan sama luku oli 106\xc2\xa0172. Kaupungin suuremman metropolialueen v\xc3\xa4kiluku oli vuonna 2016 205\xc2\xa0955._NEWLINE_Vuonna 2016 kaupungin asukkaista 100\xc2\xa0010 puhui \xc3\xa4idinkielen\xc3\xa4\xc3\xa4n englantia ja 650 ranskaa. Muita kuin kahta virallista kielt\xc3\xa4 puhui \xc3\xa4idinkielen\xc3\xa4\xc3\xa4n 6\xc2\xa0180 henkil\xc3\xb6\xc3\xa4. Maahanmuuttajia kaupungin asukkaista oli samaan aikaan 6\xc2\xa0535. Vuonna 2016 kyseltiin my\xc3\xb6s kanadalaisten etnist\xc3\xa4 taustaa. St. Johnissa oli 45\xc2\xa0270 kanadalaista, 43\xc2\xa0295 englantilaista, 35\xc2\xa0035 irlantilaista, 9\xc2\xa0955 skottia, 5\xc2\xa0790 ranskalaista, 3\xc2\xa0895 ensimm\xc3\xa4isten kansojen j\xc3\xa4sent\xc3\xa4, 3\xc2\xa0085 saksalaista, 1\xc2\xa0860 kiinalaista, 1\xc2\xa0640 walesilaista ja 1\xc2\xa0435 newfoundlandilaista.\n_START_SECTION_\nKulttuuri\n_START_PARAGRAPH_\nKaupungissa sijaitsee Signal Hill National Historic Site. Historiallinen kohde sis\xc3\xa4lt\xc3\xa4\xc3\xa4 niin sanotun Cabot Tower-tornin. Torni on rakennettu vuonna 1897 Caboton Newfoundlandin vierailun 400-vuotisp\xc3\xa4iv\xc3\xa4n kunniaksi. Torni on my\xc3\xb6s paikka, jolla Guglielmo Marconi sai vuonna 1901 ensimm\xc3\xa4isen Atlantin ylitt\xc3\xa4neen langattoman viestin. Torni sijaitsee kukkulalla, jonka rinteell\xc3\xa4 on my\xc3\xb6s Newfoundlandin geologiaan keskittynyt museo. Kaupungin muita museoita ovat The Railway Costal Museum ja Provincial Museum of Newfoundland and Labrador. Kaupungissa sijaitsevat my\xc3\xb6s Arts and Culture Centre ja Resource Centre for the Arts. St. John\xe2\x80\x99s Day -juhlap\xc3\xa4iv\xc3\xa4\xc3\xa4 on vietetty vuodesta 1978 l\xc3\xa4htien vuosittain 24. kes\xc3\xa4kuuta. Newfoundland and Labrador Folk Festival on yksi provinssin suurimmista tapahtumista._NEWLINE_Vuosittain joka elokuun ensimm\xc3\xa4inen keskiviikko j\xc3\xa4rjestet\xc3\xa4\xc3\xa4n Royal St. John\xe2\x80\x99s Regatta. Kisa on j\xc3\xa4rjestetty vuodesta 1818 l\xc3\xa4htien.'